**ΣΥΝΤΑΞΕΙΣ**

 **(Επανυπολογισμός)**

Το Υπουργείο Οικονομικών τον Ιούνιο του 2015 συγκρότησε Επιτροπή Εμπειρογνωμόνων με σκοπό να επεξεργαστεί ένα καινούργιο Ασφαλιστικό Νομοσχέδιο.

Η Επιτροπή ανακοίνωσε στις 15.10.2015 το πόρισμα –πρόταση για την αναδιαμόρφωση του Ασφαλιστικού Συστήματος στην Ελλάδα.

Βάσει των προτάσεων της Επιτροπής Εμπειρογνωμόνων , καταρτίστηκε Νομοσχέδιο το οποίο κατετέθη στην Βουλή και ψηφίστηκε κατά πλειοψηφία ως Νόμος 4387/12.5.2016(Ενιαίος Σύστημα Κοινωνικής Ασφάλισης –Μεταρρύθμιση Ασφαλιστικού –Συνταξιοδοτικού Συστήματος)

Εναντίον του Νόμου, αντετάχθησαν 36 Φορείς οι οποίοι προσέφυγαν στο ΣΤΕ (Συμβούλιο της Επικρατείας) υποστηρίζοντας ότι ο Νόμος είναι αντισυνταγματικός και αντίθετος προς την Ευρωπαϊκή Σύμβαση των Δικαιωμάτων του Ανθρώπου.

Το ΣΤΕ έκρινε με ψήφους 17 υπέρ και 8 κατά , 17 διατάξεις του Νόμου Κατρούγκαλου 4387/2016 ως αντισυνταγματικές, μεταξύ των οποίων και ο επανυπολογισμός των παλαιών συντάξεων από 1η Ιανουαρίου 2019.

Σε νέα Συνεδρίαση του ΣΤΕ ανατρέπεται το αποτέλεσμα της προηγούμενης Συνεδρίασης και παραπέμπεται στην ολομέλεια του ΣΤΕ στο τέλος του έτους 2018.

Κατά συνέπεια επεκτείνεται η αγωνία των Συνταξιούχων. Το ερώτημα που τίθεται μεταξύ των άλλων είναι το εξής: Είναι αντισυνταγματικός ο Νόμος όσον αφορά τον επανυπολογισμό των παλαιών συντάξεων; Και ποια θα είναι η επίπτωση επί του Κοινωνικού Ασφαλιστικού Συστήματος;

Δημοσιογραφικές πληροφορίες αναφέρουν ότι ακόμη και η Κομισιόν θεωρεί ότι είναι πρόωρο το μέτρο της περικοπής των συντάξεων. Συνιστά δε το μέτρο αυτό να συζητηθεί με τους Δανειστές στο Eurogroup του Οκτωβρίου μαζί με την κατάθεση του προϋπολογισμού.

Στην Έκθεση της Θεσσαλονίκης ομιλώντας ο κος Πρωθυπουργός και αναφερόμενος στον επανυπολογισμό των συντάξεων δεν μας είπε αν θα ανασταλεί και για πόσο καιρό ή θα καταργηθεί ολοσχερώς.

Υπάρχει άραγε απαραίτητος δημοσιονομικός χώρος ώστε να μην εφαρμοστούν οι περικοπές στις Συντάξεις; Και τι θα γίνει με τα συμφωνηθέντα;

Δημήτριος Γραμπάς Πρόεδρος της ΠΕΣΥ